ཡང་ཁོང་ལ་སློབ་གྲྭ་འདིར་སློབ་མ་བསྡུ་སྟངས་གང་འདྲ་ཡོད་མེད་དྲིས་པར།མ་འོངས་པར་རྒྱ་གར་རྒྱལ་ཡོངས་འཛིན་གྲྭ་བཅུ་གཉིས་ཀྱི་ལག་འཁྱེར་ཆ་རྐྱེན་ལ་འཇོག་རྒྱུ་རེད།སློབ་ཡོན་སློབ་མ་སོ་སོའི་ཡོང་ཁུངས་ནས་ཐབས་ཤེས་བྱ་དགོས་པ་རེད།སློབ་མ་སུ་ཞིག་ཕེབས་ཀྱང་ཐོག་མའི་ཟླ་བརྒྱད་རིང་མཚམས་སྦྱོར་འཛིན་གྲྭ་ནས་འདུག་དགོས་པ་དང་།དེ་ནས་མཐོ་རིམ་ལོ་གསུམ་བཅས་ཁྱོན་ལོ་གསུམ་དང་ཟླ་བརྒྱད་འདུག་དགོས་པ་རེད།ད་ཆར་ང་ཚོས་མཚམས་སྦྱོར་འཛིན་གྲྭའི་སློབ་ཚན་གཏན་འབེབས་ཟིན་ཏེ་ལག་ལེན་བསྟར་བཞིན་ཡོད།མཐོ་རིམ་འཛིན་གྲྭའི་སློབ་ཚན་དེ་ས་རྭ་དང་ཝ་རཱ་ན་སའི་སློབ་ཚན་གཞི་རྩར་བཞག་སྟེ་བཟོ་མུས་རེད།སློབ་གྲྭ་འདི་ནས་མཐོན་སྐབས་ཡི་ཐོབ་ཐང་ཡོད་པ་རེད།འོན་ཀྱང་།མཐོ་སློབ་འདི་རྒྱ་གར་གཞུང་ལ་དེབ་སྐྱེལ་ཡོད་པའི་ཚོགས་པ་དེ་འདྲ་མིན་སྟབས།ཕྱག་འཁྱེར་ཚད་ལྡན་ཞིག་དང་རྒྱ་གར་གཞུང་གིས་ངོས་ལེན་ཡོད་པ་ཞིག་ཁག་པོ་རེད།ཨ་མ་རྗེ་བཙུན་པད་མས་ཀྱང་ཕྱག་འཁྱེར་གཙོ་བོ་མ་རེད།སློབ་མ་སོ་སོའི་ཤེས་ཡོན་གནས་ཚད་ཀྱིས་སྤྱི་ཚོགས་ནང་ངོས་ལེན་ཡོད་པ་ཞིག་བྱ་དགོས་པ་རེད་གསུངས་ཡོད།མུ་མཐུད་བོད་ཀྱི་རིག་གནས་གང་རུང་ཐོག་རིགས་གཅིག་རྐང་འཛིན་གནང་མཁན་ཡོད་ན་ལམ་ཁ་བསྐྲུན་རྒྱུའི་འཆར་གཞི་ཡོད་པ་རེད།ཅེས་ངོ་སྤྲོད་གནང་སོང་།